Aurora Lacasa
Aurora Lacasa (sündinud 24. märtsil 1947 Pariisis) on hispaania päritolu Saksa laulja. Aurora Lacasa sündis Pariisis hispaania emigrantidest ajakirjanike Ernesto ja Pilar Lacasa perekonnas. 1948. aastal asus Lacasade perekond elama Ungarisse ja 1956. aastal Saksa DV-sse. Berliinis elades lõpetas Aurora Lacasa gümnaasiumi ja õppis seejärel masinaehitust. Tööle asus ta Kuuba saatkonda hispaania ja prantsuse keele tõlgina. 1968. aastal sai Aurora Lacasa juhuslikult tuttavaks ansambli Oktoberklub liikmetega ja sama aasta lõpul astus ta ansambli koosseisus esinemistel üles. 1969. aastal asus ta Meelelahutuskunsti Keskstuudios (Zentrales Studio für Unterhaltungskunst) laulmist õppima. 1970. ja 1980. aastatel oli Aurora Lacasa lauljana Saksa DV-s väga populaarne. Ta esines ka teistes sotsialismimaades, Prantsusmaal, Portugalis ja Araabia maades.